Storbritanniens højesteret
Storbritanniens højesteret (Supreme Court) blev oprettet i 2009 som erstatning for ’the Law Lords’ – som var medlemmer af the House of Lords i funktionen som landets højeste retsinstans. Bemærk at ’the High Court’ i Storbritannien ikke er højesteret, men derimod en domstol, der svarer niveaumæssigt til Landsretten i Danmark. Den nye højesteret har 12 dommere.
Højesteret fungerer som sidste appelinstans for civilretlige sager og for kriminalsager fra England, Wales og Nordirland. Den behandler især sager som har principiel betydning.
På grund af det centrale britiske forfatningsmæssige princip om parlamentets absoluttet suverænitet, spiller den britiske højesteret en betydeligt mere beskeden rolle som forfatningsdomstol, end tilfældet er i mange andre lande. Højesteret kan således ikke ændre eller afvise primær lovgivning vedtaget af parlamentet.